2.3.3. Schvaľovanie cezhraničných presunov

Ako sa navrhuje v pláne ad hoc pracovnej skupiny, schvaľovanie cezhraničných presunov (vrátane udeľovania diplomatických povolení) je oblasťou, kde môžu členské štáty EÚ spoluprácou zvýšiť konzistentnosť, resp. účinnosť svojich postupov. Schvaľovanie cezhraničných presunov zahŕňa konania potrebné na získanie povolenia prekročiť hranice. Platné diplomatické povolenia znižujú administratívnu záťaž a skracujú čas, ktorý si vojenská mobilita vyžaduje. Existujúca technická dohoda o diplomatických povoleniach už preukázala svoje opodstatnenie v osobitnej oblasti leteckej dopravy, ale aj viacero jasných obmedzení ako vylúčenie určitých blokov vzdušného priestoru a letísk či zamietnutie niektorých misií, ktoré jednotlivo zaviedli signatári. Čísla diplomatických povolení, ktoré každoročne vydávajú prispievajúce členské štáty EÚ, ako aj príslušné obmedzenia a kontakty v pracovnom a mimopracovnom čase sa spravujú a zobrazujú na osobitnom webovom portáli.

Dohoda o schvaľovaní cezhraničných presunov zameraná na pozemné presuny by bola príležitosťou posilniť vojenskú mobilitu na cestách, železniciach a vnútrozemských vodných cestách. V dohode by sa dali čiastočne upraviť administratívne postupy s cieľom zaručiť jednotnosť pravidiel a postupov, najmä v prípade misií a operácií spoločnej bezpečnostnej a obrannej politiky, ale aj pri činnostiach spadajúcich do iných rámcov, cvičeniach a každodennom pohybe.

Pokiaľ ide o vzdušný pohyb, lety podliehajúce pravidlám všeobecnej letovej prevádzky musia byť v súlade s regulačným rámcom, ktorý stanovila iniciatíva jednotného európskeho neba. Pri letoch podliehajúcich vnútroštátnym pravidlám špeciálnej letovej prevádzky musia členské štáty pri cezhraničných operáciách uplatňovať bilaterálne dohody alebo technickú dohodu o diplomatických povoleniach. Včasné a presné oznamovanie bezpečnostných informácií na európskej úrovni by pomohlo pri overovaní toho, či sú splnené všetky bezpečnostné požiadavky. Okrem toho by dostupnosť určitých zariadení a služieb prispela k zaisteniu bezpečnosti, presnosti i efektívnosti globálneho letového systému, ako aj k splneniu požiadaviek na vojenské letecké operácie. To by sa dalo dosiahnuť podporením spoločného chápania kľúčových zásad, výmenou osvedčených postupov a monitorovaním ich uplatňovania v praxi.

Kľúčové opatrenia na úrovni EÚ:

·Európska obranná agentúra do leta 2018 vypracuje projekt kategórie A v oblasti schvaľovania cezhraničných presunov (na základe rozhodnutia riadiaceho výboru EDA) s cieľom podporiť členské štáty EÚ pri tvorbe dohôd o cezhraničnom schvaľovaní.

·Európska obranná agentúra poskytne prostredníctvom projektového tímu pre presuny a prepravu platformu na výmenu názorov medzi členskými štátmi EÚ a Európskou službou pre vonkajšiu činnosť/Vojenským štábom EÚ a NATO o časoch potrebných na prípravu pozemných presunov.

Členské štáty EÚ vyzývame, aby:

·zmapovali aktuálny stav vnútroštátnych predpisov, ktoré majú vplyv na schvaľovanie pôsobenia iných než vlastných vojenských prostriedkov v členských štátoch EÚ, najmä z hľadiska obmedzení,

·prispeli k vymedzeniu operačných požiadaviek na pohyb prostriedkov v každej doméne v kontexte vojenských požiadaviek,

·identifikovali vnútroštátne regulačné obmedzenia a ich politické odôvodnenie,

·vyvíjali riešenia s využitím existujúcich pracovných kanálov a produktov a s vyvážením operačných požiadaviek a racionálnych politických obmedzení, aby sa (diplomatické) povolenia udeľovali s minimálnymi nevyhnutnými vnútroštátnymi obmedzeniami,

·rozhodli o potrebe prispôsobiť vnútroštátne predpisy tam, kde takouto zmenou možno zlepšiť vojenskú mobilitu, pri zachovaní základných obmedzení vychádzajúcich z nevojenských dôvodov iba tam, kde je to nevyhnutné,

·podpísali v jednotlivých doménach dohody, ktorými sa zosúladia postupy a umožní predbežná autorizácia schvaľovania cezhraničných presunov pre vojenské a dopravné potreby.